

 **REPUBLIKA HRVATSKA**

 **KRAPINSKO – ZAGORSKA ŽUPANIJA**

  **ŽUPAN**

KLASA: 320-14/18-01/01

URBROJ: 2140/01-02-18-32

Krapina, 3. travanj 2018.

 **PREDSJEDNICIMA VINARSKIH**

 **I VINOGRADARSKIH UDRUGA**

 **KRAPINSKO-ZAGORSKE ŽUPANIJE**

Poštovani vinari,

u organizaciji Krapinsko-zagorske županije, Općine Bedekovčina, Turističke zajednice Krapinsko-zagorske županije, Udruge Vino zagorje, HGK-Županijske komore Krapina, Obrtničke komore KZŽ i Hrvatske poljoprivredno-šumarske savjetodavne službe **dana 18. i 19. svibnja 2018. godine održati će se „51. Sajam i izložba zagorskih vina“, Bedekovčina 2018. godine.**

 Udruga Vino zagorje Krapinsko-zagorske županije dana **26. travnja 2018. godine (četvrtak)** u prostorijama restorana na Bedekovčanskim jezerima u Bedekovčini u vremenu

**od 15,00 do 20,00 sati prikuplja uzorke vina za ocjenjivanje**.

S ciljem da ovogodišnji Sajam vina učinimo mjestom okupljanja vinogradara i vinara Krapinsko-zagorske županije, koji će javnosti prezentirati najkvalitetnija vina koja se proizvode u našim vinogorjima, te sa željom poticanja konkurentnosti zagorskih vina na tržištu i uključivanja vinske ponude Krapinsko-zagorske županije u enogastronomsku ponudu Hrvatske pozivam Vas predsjednike vinarskih i vinogradarskih udruga da potaknete svoje članove koji su **odlikovani zlatnim odličjem na vinarijadama** da se prijave na „51. Sajam i izložbu zagorskih vina“, Bedekovčina 2018. godine.

Za sudjelovanje na ocjenjivanju vina potrebno je dostaviti za svaki prijavljeni uzorak vina 6 boca u ambalaži od 1 ili 0,75 litara, a kod predikatnih i desertnih vina za svaki prijavljeni uzorak vina 3 boce u originalnoj ambalaži od 0,250 do 0,75 litara. Svaki uzorak treba imati etiketu iz koje je vidljivo: naziv vina ili sorta, puni naziv i adresa proizvođača, vol.% alkohola, godina berbe. Također je potrebno ispuniti prijavne listove koji se nalaze u prilogu dopisa te je poželjno priložiti nalaz kemijske analize vina koja uključuje slijedeće parametre: alkohol, ukupne kiseline i reducirani šećer. **Kotizacija za svaki uzorak vina iznosi 100,00 kuna**, a plaćanje se vrši u gotovini pri samoj dostavi uzoraka.

U posljednje vrijeme često se susrećemo sa pojmom zlatne žutice vinove loze. To je bolest koja se brzo širi našim vinogradima, a koliko je opasna govori činjenica da stručnjaci smatraju kako može dovesti u pitanje opstojnost hrvatskog vinogradarstva. Jednom zaražen trs je zauvijek zaražen. Nikakvim izravnim mjerama zaštite vinove loze nije moguće izliječiti zaražene trsove. Kako bi vinogradare i vinare pobliže upoznali sa ovom bolesti vinograda, mjerama koje je potrebno poduzeti u slučaju zaraze te o dosad poduzetim mjerama po tom pitanju Hrvatska poljoprivredno-šumarska savjetodavna služba održati će stručni skup na dan prikupljanja uzoraka vina **26. travnja 2018. godine u 19.00 sati u prostorijama Bedekovčanskih jezera.**

 U nadi da ćete se odazvati ovom pozivu srdačno Vas pozdravljam!

S osobitim poštovanjem,

 Predsjednik organizacijskog odbora

**ŽUPAN**

Željko Kolar